Oficiālais Vēstnesis L 145 , 31/05/2001 Lpp. 0016 - 0016



Padomes Regula (EK) Nr. 1038/2001 (2001. gada 22. maijs), ar kuru groza Regulu (EK) Nr. 1251/1999, ar ko izveido atbalsta sistēmu dažu laukaugu audzētājiem EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 36. un 37. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: (1) Regula (EK) Nr. 1251/1999 [4] paredz, ka audzētājiem, lai varētu saņemt platību maksājumus, jāatstāj atmāta iepriekš noteikts procentuāls daudzums savas zemes un ka atmāta atstātās zemes drīkst izmantot arī nepārtikas nolūkiem. (2) Padomes 1991. gada 24. jūnija Regulā (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem [5] izklāstīti īpaši noteikumi attiecībā uz bioloģiskās lauksaimniecības attīstību un jo īpaši uz mēslošanas līdzekļu lietošanas ierobežošanu. (3) Lopbarības pākšaugu audzēšana ir agronomiska prakse, kas dabiskā veidā atjauno augsnes auglību; tādēļ šādu kultūru audzēšanas izvēršana ir svarīga, lai attīstītu lauksaimniecības produktu bioloģisko ražošanu. (4) Lai veicinātu bioloģiskās ražošanas metožu izplatību, būtu jāatļauj zemi, kas atstāta atmāta saskaņā ar atbalsta shēmu laukaugiem, izmantot pākšaugu kultūru audzēšanai lauku saimniecībās, kas Regulā (EEK) Nr. 2092/91 paredzētajā shēmā piedalās ar visu tajās saražoto produkciju, IR PIEŅĒMUSI ŠO REGULU. 1. pants Regulā (EK) Nr. 1251/1999 izdara šādus grozījumus: 1) Regulas 6. panta 3. punkta pirmo daļu aizstāj ar šo: "3. Atmāta atstāto zemi var izmantot: - izejvielu ražošanai, lai Kopienā ražotu produktus, kas nav paredzēti tiešai lietošanai cilvēku uzturā vai dzīvnieku barībai ar noteikumu, ka to efektīvi kontrolē, - pākšaugu kultūru audzēšanai lauku saimniecībās, kuras pilnībā apsaimnieko atbilstīgi Regulā (EEK) Nr. 2092/91 paredzētajiem pienākumiem." 2) Regulas 9. panta pirmās daļas devīto ievilkumu aizstāj ar šādu: "— tos, kas attiecas uz atmāta atstātu zemi un jo īpaši tos, kas attiecas uz 6. panta 3. punktu; šie nosacījumi nosaka pākšaugu kultūras, ko var audzēt atmāta atstātā zemē, un attiecībā uz minētā punkta pirmās daļas pirmo ievilkumu var ietvert laukaugu audzēšanu bez kompensācijas saņemšanas." 2. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. To piemēro no 2001./2002. tirdzniecības gada. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 22. maijā Padomes vārdā — priekšsēdētāja M. Winberg [1] Priekšlikums iesniegts 2001. gada 6. februārī (vēl nav publicēts Oficiālajā Vēstnesī). [2] Atzinums sniegts 2001. gada 5. aprīlī (vēl nav publicēts Oficiālajā Vēstnesī). [3] Atzinums sniegts 2001. gada 25. aprīlī (vēl nav publicēts Oficiālajā Vēstnesī). [4] OV L 160, 26.6.1999., 1. lpp. Regulā jaunākie grozījumi izdarīti ar Regulu (EK) Nr. 1672/2000 (OV L 193, 29.7.2000., 13. lpp.). [5] OV L 198, 22.7.1991., 1. lpp. Regulā jaunākie grozījumi izdarīti ar Komisijas Regulu (EK) No 2020/2000 (OV L 241, 26.9.2000., 39. lpp.). --------------------------------------------------